Rebild Kommune har de senere år skåret gevaldigt i antal skoler, så der kun er otte tilbage i kommunen på nuværende. - Det gør kun, at vores tilbud bliver ringere og dyrere, lyder det fra byrådsmedlem for Socialistisk Folkeparti i Rebild Kommune Morten Kamstrup. Yderligere investeringer i folkeskolen er ifølge SF en nødvendighed, som tendensen er lige nu. - Udgifterne til specialundervisningen stiger, og flere forældre kigger efter et alternativt tilbud til den kommunale folkeskole, siger Morten Kamstrup. Byrådsmedlemmet har også et konkret forslag til, hvad der skal gøres - der skal tilføres 5.000 kr. pr. barn pr. år. Det vil betyde 17,5 millioner kroner ekstra om året til folkeskolen. - Vi synes, at det er værre, at vi har landets billigste folkeskole, end at vi har landets dårligste likviditet. Det kan vi ikke være bekendt, siger han. SF får støtte fra Socialdemokratiet, der bakker op om forslaget. De vil også fokusere på at sætte udgifterne til specialområdet ned. - Området kunne sagtens bruge flere penge, mener Peter G. Hansen, udvalgsmedlem i Børne-og Familieudvalget for Socialdemokratiet i Rebild Kommune. - Nu og her går vi ind til forhandlingerne på, at vi synes, at skatten skal sættes op, og vi skal have løst udfordringen på specialområdet. Det er ikke nødvendigvis lig med skolelukninger. Hvor skal pengene komme fra? Venstres formand for Børne- og Familieudvalget i Rebild Kommune, Anna OosterHof, ser med skepsis på den store pengetilførsel. - Jeg tror ikke, at vi helt køber den med, at jo flere penge, jo bedre. Han siger, at vi skal have tilført 17 millioner kroner. Det er dejligt, men hvor skal pengene komme fra, siger hun og fortsætter. - Skal de komme fra helt andre ting i kommunen? Vi har også et ansvar for den samlede økonomi i hele kommunen. Socialistisk Folkeparti ved godt, at der ikke bare ligger 17 millioner kroner klar til brug i Rebild Kommune. - Vi er nødt til at starte der. Jeg vil gerne foreslå, at vi for en gangs starter med at lægge et holdbart budget for vores folkeskole. Jeg er sikker på, at den kreativitet, der plejer at være i byrådet, løser det problem, forklarer Morten Kamstrup. En del af pengene skal komme i form af en øget kommuneskat, og resten skal findes andre steder i budgettet ifølge SF. Se hele indslaget her:

Opsummering:
Socialistisk Folkeparti ønsker øgede investeringer på folkeskoleområdet i Rebild Kommune, der i øjeblikket er nede på otte af slagsen.